દાખલા તરીકે મેન્સી રોસનરની વાત કરીએ! બ્રિનલિટ્ઝમાં આવ્યાના થોડા સમય પછી રાતપાળીમાં કામ કરતી મેન્સીના લેથ પાસે જઈને ઓસ્કર તેને હેનરીનું વાયોલિન આપી આવ્યો હતો. ગ્રોસ-રોસેનમાં ઓસ્કર હેસીબ્રોએકને મળવા ગયો, ત્યારે કોઈક રીતે વેરહાઉસની અંદર જવાનો સમય કાઢીને એણે હેનરીનું એ ફિડલ શોધી કાઢ્યું હતું. એ ફિડલ તેને ૧૦૦ જર્મન માર્કમાં પડ્યું હતું! મેન્સીના હાથમાં વાયોલિન સોંપતી વેળાએ એણે એ રીતે સ્મિત કર્યુ હતું, જાણે વાયોલિન સાથે એ વાયોલિનના વાદકને પણ પાછો લાવી આપવાનો વાયદો ન કરી રહ્યો હોય!. “આ એ જ વાદ્ય છે,” એ ગણગણ્યો હતો. “પરંતુ આ ક્ષણે તેના સુરો જરા જુદા છે!”